**ЗАДЪЛЖЕНИЯ НА СОБСТВЕНИЦИТЕ/ПОЛЗВАТЕЛИТЕ/ДИРЕКТОРИТЕ НА ДЕТСКИ ГРАДИНИ И УЧИЛИЩА**

В Държанет вестник, бр. 43/2023 г. са публикувани изменения и допълнения на Наредба № 9/2001 г. за качеството на водата, предназначена за питейно-битови цели, които поставят нови изисквания и задължения на собствениците/ползвателите/директорите на т. нар. **приоритетни** обекти, включително и **детски градини и училища**, независимо от тяхната собственост за **изготвяне на оценка на риска на вътрешната разпределителна водопреносна система** съгласно изисквания, включени в Приложение №1 в към чл. 6г, ал. 2 от Наредба №9/2001 г.

Собствениците/ползвателите/директорите на детски градини и училища следва да предоставят изготвената оценка на риска на РЗИ-Добрич, кмета на съответната община и водоснабдителната организация, с която имат сключен договор за предоставяне на водоснабдителни услуги. Първоначалното предоставяне на оценката на риска следва да се извърши в **срок до 01.05.2028 г.**

Кметът на съответната община следва да обобщи и да предостави обобщената информация на Министерството на образованието и науката в **срок до 30.06.2028 г.**

В чл. 6г от Наредба №9/2001 г е разписано, че независимо от резултатите от извършената оценка, показателите Legionella и олово, посочени в приложение №1, таблица Д, се мониторират задължително в **приоритетните обекти.** Във всички случаи на несъответствие, водещо до здравен риск, установено в резултат на оценката на риска, произтичащо от вътрешните разпределителни системи или от свързани с тях продукти и материали, или несъответствие, установено в резултат от мониторинга на показателите Legionella и олово, собствениците/ползвателите/управителите на сградите незабавно следва да уведомят РЗИ-Добрич и да предприемат съответните подходящи мерки, препоръчани от органите на ДЗК, за премахване или намаляване на риска от несъответствието.

При установяване на несъответствие по отношение на допустимите стойности за Legionella, собствениците/ползвателите/управителите на обектите следва да предприемат превантивни мерки съгласно Методично указание за борба с легионелозите, утвърдено със Заповед № РД-09-494 от 25.11.2003 г. на Министъра на здравеопазването, с оглед на предотвратяването и елиминирането на възникването на евентуални епидемични взривове от Legionella.

РЗИ-Добрич е публикувала Методичното указание за борба с легионелозите и актуална информация на своята интернет страница <https://www.rzi-dobrich.org/> , в Раздел Достъп до информация→Нормативни документи→Методични указания и в Раздел Здравен контрол→Контрол на обекти с обществено предназначение.

При нужда от допълнителна информация и съвети собствениците / ползвателите / директорите на детски градини и училища могат да се консултират с ВиК Добрич АД или служителите от отдел ДЗК при РЗИ-Добрич.